ยอดติดเชื้อ “โควิด-19” ทั่วโลกเฉียด 2 ล้าน เสียชีวิตกว่า 1.2 แสน
ยอดติดเชื้อ “โควิด-19” ทั่วโลกเฉียด 2 ล้าน เสียชีวิตกว่า 1.2 แสน
ยอดติดเชื้อ “โควิด-19” ทั่วโลกเฉียด 2 ล้าน เสียชีวิตกว่า 1.2 แสน
15 เม.ย. 2563

worldometer ซึ่งเป็นเว็บไซต์รายงานข้อมูลล่าสุดที่มีการรวบรวมจากหน่วยงานด้านสาธารณสุขทั่วโลก ระบุว่า ยอดผู้ติดเชื้อไวรัสโควิด-19 ทั่วโลกขณะนี้อยู่ที่ 1,980,704 ราย และยอดผู้เสียชีวิตอยู่ที่ 125,007 ราย
ทั้งนี้ สหรัฐมียอดผู้ติดเชื้อไวรัสโควิด-19 สูงสุดในโลก (602,977) รองลงมาคือสเปน (172,541), อิตาลี (162,488), ฝรั่งเศส  (143,303) และเยอรมนี (131,170)
นอกจากนี้ สหรัฐยังเป็นประเทศที่มีจำนวนผู้เสียชีวิตสูงสุดในโลก (25,132) ตามมาด้วยอิตาลี (21,067), สเปน (18,056), ฝรั่งเศส (15,729), สหราชอาณาจักร (12,107) และอิหร่าน (4,683)
ทั้งนี้ศูนย์วิทยาศาสตร์และวิศวกรรมเชิงระบบ (CSSE) แห่งมหาวิทยาลัยจอห์น ฮอปกินส์ได้สร้างความสับสนไปทั่วโลกในเช้าวันนี้ หลังจากทำการรายงานว่า ยอดรวมผู้ติดเชื้อไวรัสโควิด-19 ทั่วโลกพุ่งขึ้นสู่ระดับ 2,019,320 ราย ซึ่งเป็นการทะลุระดับ 2,000,000 ราย หลังจากที่ตัวเลขดังกล่าวอยู่ที่ราว 1,877,000 รายเมื่อคืนนี้
อย่างไรก็ดี หลังจากที่รายงานตัวเลขผิดพลาดได้ไม่นาน มหาวิทยาลัยจอห์น ฮอปกินส์ ก็ได้ปรับตัวเลขจำนวนผู้ติดเชื้อไวรัสโควิด-19 ทั่วโลกสู่ระดับ 1,918,855 ราย โดยชี้แจงว่า ความผิดพลาดดังกล่าวเกิดจากการรายงานตัวเลขผู้ติดเชื้อที่คลาดเคลื่อนในเขต Okaloosa ของรัฐฟลอริดา จากระดับ 19,985 ราย เป็น 123,019 ราย
โดยมีการคาดการณ์ว่า ยอดผู้ติดเชื้อไวรัสโควิด-19 ทั่วโลกอาจทะลุ 2,000,000 ราย ในวันพรุ่งนี้ หรือเร็วกว่านั้น ซึ่งจะแสดงว่าจำนวนผู้ติดเชื้อไวรัสโควิด-19 รายใหม่ทั่วโลกเพิ่มขึ้น 1,000,000 รายภายในเวลาเพียง 2 สัปดาห์ จากที่มีการรายงานผู้ติดเชื้อทั่วโลกแตะ 1,000,000 รายเมื่อวันที่ 2 เม.ย.